《满江红 其二 送韩珠崖太史奉诏归娶》
清代·董元恺

天上仙郎，却占尽、人间清福。人都羡、门阑喜气，锦攒花簇。

威凤新膺博望选，求凤始叶和鸣卜。正日边、遥捧五云还，芙蓉麓。

绾绶日，丹文毂。合卺夕，金莲烛。恰荣分紫诰，徽音堪续。

蕙圃门盈桃李树，鸾坡堂种蓝田玉。拟明年、此际海珠生，华封祝。

作者简介：清江苏长洲人，字舜民。顺治十七年举人。后遭诖误，际遇坎坷，故其词激昂哀怨。有《苍梧词》。